Medsem/Odsem/Ernsem1

Eksamen, 1. semester, kull H01

Mandag 21. januar 2002

Oppgavesettet er på 5 sider.

 Arne, 83 år, hadde et infarkt i bakre vegg for fire år siden. Dette kom uventet på ham ettersom han hadde lavt blodtrykk og lavt kolesterol (og relativt høyt HDL-kolesterol). Han hadde alltid vært fysisk aktiv på fritiden, og han hadde aldri røkt. Hans BMI (body mass index) holdt seg jevnt på ca 28 kg/m2 (anbefalt 20-25). Han hadde lenge visst at han hadde et høyre grenblokk som forårsaket ekstrasystoler som han merket selv mange ganger. Legen hadde for seks  år siden sagt at blodsukkeret var for høyt og gitt ham beskjed om å unngå søtsaker og stimulere insulinproduksjonen ved å ta 3,5 mg DAONIL  per dag. For ca to år siden økte han til 2x3,5mg DAONIL per dag. Han har også tatt ALBYL-E (acetylsalicylsyre), betablokker og et vanndrivende middel daglig etter infarktet. 

Arne trente seg opp etter infarktet, men ble etter hvert mer forsiktig med hva han foretok seg.  De tidligere jakt- og fisketurene med kameratene som han likte så godt ble han mer engstelig for å legge ut på. Da han prøvde seg på en kort tur sist høst, avbrøt han turen og dro hjem før kameratene. Kona foreslo at han skulle oppsøke lege. Arne utsatte dette en stund, men bestilte noe motstrebende en time hos fastlegen.  Legen fant ikke noe, men Arnes problemer i form av tungpust ved anstrengelse og hoste, også om natten, bare økte på. Kona merket at Arne ble mer og mer engstelig, mistet nattesøvnen og turde ikke være alene. Hun måtte være hos ham hele tiden slik at hun nesten ikke fikk gjort innkjøp bortsett fra når han sovnet korte stunder på dagtid fordi han hadde konstant søvnunderskudd. Til slutt tok kona initiativ til ny legetime. Da Arne kom inn til legen etter flere ukers ventetid, hadde legen dårlig tid, undersøkte ham overflatisk og konsultasjonen ble hele tiden avbrutt av telefonsamtaler. Legen stilte korte spørsmål om hosten, hvor mange meter han kunne gå før han ble tungpusten og lignende. Kona, som fulgte med, prøvde å fortelle om Arnes uro og søvnvansker, men legen feide det av og rekvirerte røntgen/thorax. Da det var lang ventetid på røntgen, ble Arne etter dette enda mer engstelig, men ville nødig innrømme det selv og var irritert på kona, samtidig som han ”klamret seg” til henne når hun gikk ut av rommet han oppholdt seg i. Kona ble etter noen dager så sliten at hun selv ringte til fastlegen, men fikk vite at han var på kurs hele uka. Samme kveld ble Arne verre, legevakt ble tilkalt og han ble sendt rett til sykehus. Her ble det konstatert hjertesvikt.

Biologi

Oppgave 1

A. Definer hva et hormon er.

B. Gjør kortfattet rede for insulinets produksjon og virkning.

C. Nevn et hormon som virker antagonistisk (motsatt) til insulin – eventuelt kan du velge et hormon du kjenner bedre – og  beskriv kortfattet produksjonssted, virkning og regulering.

Oppgave 2

A. Ved en tegning eller tekst skal du beskrive hjertet makroskopisk. 

B. Nevn de store årer som går ut fra hjertet og de store årer som munner i hjertet.

C. Beskriv alle klaffer som har betydning for blodets retning i sirkulasjonssystemet. 

D. Beskriv hjertets impulsledningssystem.

Statistikk

I en undersøkelse utført ved Lipidklinikken, Rikshospitalet ble 38 barn mellom 7 og 13 år med høyt kolesterol tildelt margarin tilsatt virkestoffet phytosterolester. Undersøkelsen var lagt opp som en overkrysningsstudie (crossover trial).  I første periode fikk halvparten av barna tildelt margarin med virkestoff mens halvparten fikk margarin uten virkestoff. I andre periode fikk de barna som fikk margarin med virkestoff i første periode margarin uten virkestoff og vice versa. Allokering ble utført ved randomisering. Undersøkelsen var dobbelt blind slik at verken behandler eller pasient visste hvilken periode margarinen var tilsatt virkestoffet. I oppgaven ønsker vi bare å se på LDL kolesterol. 

Oppgave 3

I tabellen under presenteres resultatene for endring (sluttverdi i perioden
minus startverdi i perioden) av LDL-kolesterol. Enheten er [mmol/l]. 

 

	
	Margarin med virkestoff
	Margarin uten virkestoff
	Differanse

	Gjennomsnitt 
	-0,508
	0,074
	-0,582

	Standard feil (SEM)
	0,120
	0,148
	0,181


A. Lag et 95% konfidensintervall for differansen. 

B. Test nullhypotese om at tilsetting av virkestoffet i margarin ikke har effekt. Velg signifikansnivå lik 5%. Hvilken konklusjon vil du trekke fra denne testen?

Oppgave 4

I overkrysningsstudier må man se om det er en periodeeffekt i tillegg til en eventuell behandlingseffekt. I tabellen under er antall personer med redusert og ikke redusert LDL kolesterol beregnet for de to periodene. 

	
	Periode 1
	Periode 2
	Begge perioder

	Redusert LDL kolesterol
	27
	23
	50

	Ikke redusert LDL kolesterol
	11
	15
	26

	Totalt
	38
	38
	76


A. Finn anslag for andelene med redusert LDL kolesterol for de to periodene. 

B. La X1 være antall med redusert LDL kolesterol i periode 1 og anta X1 er binomisk fordelt. Vi antar også at antall med redusert kolesterol i periode 2 (X2) er binomisk fordelt. Anta videre at X1 og X2 er uavhengige. Test nullhypostesen om at andelen med redusert LDL er lik for de to periodene. Velg 5% signifikansnivå. Hva blir konklusjonen på testen? 

Atferdsfag

Oppgave 5

Beskriv forskjellige former for sykdomsmestring, hva kjennetegner Arnes?

Oppgave 6

Beskriv forskjellige intervjustiler, hvilken form preget denne fastlegen?

Oppgave 7

Hvilke ferdigheter trengs for å oppnå en god kommunikasjon med pasienten?

Samfunnsmedisin

Oppgave 8

A. Nevn to viktige (hyppige) dødsårsaker blant unge (1-24 år). Vi er interessert i diagnosegrupper, f.eks. muskel- og skjelettsykdommer, ikke enkeltsykdommer som leddgikt.

B. Nevn to viktige dødsårsaker blant eldre mennesker (≥ 75 år).

C. Hvilket forvaltningsnivå har ansvaret for organisering og drift av sykehjemmene i Norge?

Oppgave 9

Vi er interessert i ditt kjennskap til levetidsutviklingen i Norge de siste hundre år. 

A. Om lag hvor lenge kunne folk forvente å leve omkring 1900?

B. Hvor lenge kan vi om lag forvente å leve i dag?

C. Hvor stor er forskjellen i forventet levealder mellom menn og kvinner i dag?

D. Hvilket fylke i Norge utmerker seg med en spesielt lav forventet levealder for innbyggerne?

E. Vet du omtrent hva forventet levealder er i de fattigste land i verden?

Oppgave 10

A. Som kliniker trenger du en rask oppdatering på hva effekten av et bestemt medikament med hensyn til hjertesvikt er. Du har bare tid til å lese en artikkel. Hva slags artikkel (type informasjon) ville du lete etter?

B. Det foreligger fem originalstudier om temaet som alle er godt gjennomført. To av dem er kohorteundersøkelser, en er en kasus-kontrollstudie og to er randomiserte kontrollerte forsøk. Hva er det foretrukne design for å besvare et effektspørsmål?
C. I et av forsøkene fremkom følgende tall:

	Utfall:
	I kontrollgruppen

(559 personer)
	I intervensjonsgruppen

(570 personer)

	Progresjon av hjertesvikt
	62%
	51%


Beregn absolutt risikoreduksjon, relativ risikoreduksjon og NNT (antall som må behandles før én har effekt).

Biologi

Oppgave 1

A. Et hormon er en substans som utskilles (secerneres) i små mengder og transporteres med blodet (stort sett – lymfen kan være transportvei) og virker andre steder i kroppen (målorganer) hvor der er reseptorer for hormonet. Noen vil kanskje ha et utvidet hormonbegrep, og det vil kunne beskrives endokrine celler med autokrin (hormonet virker tilbake på samme celle som det utskilles fra) og parakrin (hormonet virker på naboceller) virkning. 

B. Insulin produseres i endokrine del, betacellene i Langerhanske øyer, i pancreas. Hormonproduksjon og utskillelse reguleres først og fremst av glukosenivået (men også av f eks aminosyrenivået) i blodet, og hovedvirkning er regulering av karbohydratmetabolismen. Noen vil ha kjennskap til at hormonet også har virkning på lipid- og proteinstoffskiftet.

C. Glukagon, adrenalin, veksthormon og til dels også cortisol og dermed ACTH virker antagonistisk til insulin og produseres i henholdsvis Langerhans øyers alfaceller, binyremarg, adenohypofyse, binyrebark, og adenohypofyse. Det er først og fremst glukagon det forventes kjennskap til og at glukagonproduksjonen også reguleres av glukosenivået. En annen utvei er å beskrive et fritt valgt annet hormon som studenten kjenner.

Oppgave 2

A. Høyre + venstre atrium (forkamre) og høyre og venstre ventrikkel (hjertekammer) skal være med. Det forventes at ostier (åpninger for årer og mellom atrier og ventrikler) er med samt kanskje noe om veggtykkelse.

B. De store årer ut fra hjertet er aorta (kroppspulsåren) og truncus pulmonalis (lungepulsåren). De store venene som munner i hjertet vena cava superior + vena cava inferior (øvre+nedre hulvene) og venae pulmonales (lungevenene).

C. Veneklaffer (parvise lommeflaffer), tricuspidalklaffer= høyre atrioventrikulærklaffer (seilklaffer mellom høyre atrium og ventrikkel), mitralklaffer=bicuspidalklaffer = venstre atrioventrikulærklaffer (seilklaffer mellom venstre atrium og ventrikkel). Valvulae semilunares (halvmåneklaffer) ved utløpet av truncus pulmonalis og aorta hindrer refluks under hjertets diastole.

D.   Sinusknute, atriemuskulatur, AV-knute, Hiske bunt (AV-bunten), Purkinjefibre, ventrikkelmuskulatur.

Statistikk

Oppgave 3

a) –0,5816 ± 2,042 * 0,1809; [-0,95, -0,21]

b) tobs= (-0,5816 – 0)/0,1809 = -3,215; p-verdi = P(t > |tobs|) = 0,003. Forkaster H0.

Oppgave 4

a) p1= 0,711; p2= 0,605.

b) Zobs=((0,711-0,605)-0)/(0,658*(1-0,658)*2/38)1/2= 0,974. p-verdi = P(Z> Zobs) = 0,166. Forkaster ikke H0.

Atferdsfag

Oppgave 5 

Sykdomsmestring er beskrevet i kap. 8 i Innføring i medisinske atferdsfag, pp. 123-26.  Det legges vekt på st skille mellom tilnærmingsorientert og unngående mestring. Arne viser en nokså passiv og ungående mestringsstrategi: trekker seg tilbake sosialt, ønsker ikke å kontakte lege, benekter egen engstelse m.v. samtidig som han klamrer seg til kona. Det er fint om studentene kan illustere mestring på flere områder (i handlinger, sosialt, emosjonelt og kognitivt). Pasientens benekting kan også beskrives som en forsvarsstrategi (se om forsvarsstretegier s. 106-109). Selv om det ikke eksplisitt spørres om forsvarsstrategier, er det fint om studentene viser at de kan anvende også dette begrepet og at de kjenner forskjellen på mestring og forsvar.

Oppgave 6

Konsultasjonens funksjoner er i kap. 2 i ”Den kliniske samtalen” formulert i tre hovedpunkter: (1) kartlegge pasientens problem, (2) ivareta forholdet mellom pasient og behandler, (3) gi informasjon og iverksette behandling. Betegnelse ”oppgveorienterte” og ”emosjeonelle” sider av konsultasjonen blir også nevnt. I forlengelsen av dette skisseres en pasientsentrert  og en sykdomssentrert intervjustil. Fstlegen har en utpeget sykdomssentret og lite pasientsentrert kommunikasjonsstil.

Oppgave 7 

Ferdigheter som står omtalt i ”Den kliniske samtalen” og som er nevnt i undervisningen (kap.henvisning til ”Den kliniske samtalen i parantes, jfr. kap 3. i ”Kommunikasjon og pasientbehandling”)

· Åpne og lukkede spørsmål (kap. 1)

· Lyttende holdning, vise oppmerksomhet (kap. 2)

· Etablere kontakt (kap. 2)

· Kartlegging av pasientens anliggende (kap. 2)

· Bekreftelese av pasienten, reformuleringer etc. (kap. 3)

· Speiling av føelser, vise empati (kap. 3)

Samfunnsmedisin

Oppgave 8

A. Nevn to viktige (hyppige) dødsårsaker blant unge (1-24 år). Vi er interessert i diagnosegrupper, f.eks. muskel- og skjelettsykdommer, ikke enkeltsykdommer som leddgikt. Se boka side157, tabell 3. Ulykker og selvmord.

B. Nevn to viktige dødsårsaker blant eldre mennesker (≥ 75 år). Hjerte- og karsykdommer, kreft

C. Hvilket forvaltningsnivå har ansvaret for organisering og drift av sykehjemmene i Norge? Kommunen

Oppgave 9

Vi er interessert i ditt kjennskap til levetidsutviklingen i Norge de siste hundre år. Dette er beskrevet på side 153-4 i boka

A. Om lag hvor lenge kunne folk forvente å leve omkring 1900? 55 år (figur 11)

B. Hvor lenge kan vi om lag forvente å leve i dag? 77 år

C. Hvor stor er forskjellen i forventet levealder mellom menn og kvinner i dag? 5-6 år

D. Hvilket fylke i Norge utmerker seg med en spesielt lav forventet levealder for innbyggerne? Finnmark

E. Vet du omtrent hva forventet levealder er i de fattigste land i verden? 40-50 år

Oppgave 10

  A. En systematisk oversikt over all tilgjengelig dokumentasjon for effekt

  B.Randomiserte kontrollerte studier

C.

ARR= 62-51%=11%

RRR = 11%/62%=17,7%

NNT= 100/ARR= 9

